<classify> MAMLAKA ya Mawasiliano Tanzania TCRA imesema utaratibu wa kukusanya taarifa za anwani za makazi, umeboreshwa na kwa sasa taarifa hizo, zitachukuliwa kwa kutumia mfumo wa kielektroniki wa kukusanyia taarifa za wanakaya e-PRS unaotumia simu za mkononi.Aidha, imewataka wadau wote kushirikiana katika ukusanyaji wa taarifa za anwani za makazi na wanakaya, zitakazosaidia kuongeza ufanisi katika utawala bora na kuimarisha usalama. Kaimu Mkurugenzi Mkuu wa TCRA, Connie Francis aliyasema hayo jana jijini Dar es Salaam, katika warsha ya viongozi wakuu wa Mkoa wa Dar es Salaam kuhusu ukusanyaji wa taarifa za makazi na wanakaya.Francis alisema mkutano huo umelenga kuelimisha wananchi wa mkoa huo na Watanzania wote kuhusu hatua iliyofikiwa ya utekelezaji wa mpango wa anwani za makazi na postikadi mkoani Dar es Salaam hususan kazi iliyo mbele yao ya ukusanyaji wa taarifa hizo. Hatua hiyo imelenga kuwezesha Jiji la Dar es Salaam kuwa la kisasa zaidi kwa kuwa na anuani, majina ya mitaa, namba za nyumba na tarakimu zinazotumika kimataifa... utekelezai wa mpango huu ulianza 2009 ikiwa ni utekelezaji wa Sera ya Taifa ya Posta ya mwaka 2003 yenye lengo la kuwafanya Watanzania kupata anwani za makazi na postikodi, alieleza.Alisema tangu kipindi hicho, TCRA imekuwa ikiratibu shughuli za utekelezaji kwa kushirikiana na wadau mbalimbali ikiwemo uandaaji wa mfumo wa kielektroniki wa kutunza taarifa za anwani na makazi NAPS, na kutoa elimu kwa umma kuhusu utumiaji wa anwani za makazi na faida zake. Aidha, alisema mfumo huo utasaidia wananchi kujitambulisha anapoishi na kupatiwa huduma kwa urahisi, kuboresha huduma za uokoaji na za dharura, kurahisisha huduma za misaada inapotokea maafa, kuboresha ulinzi na usalama na kufikisha mizigo majumbani na maofisini.TCRA inatambua kua jukumu la kutoa majina ya mitaa na barabara na kuweka namba za nyumba kisheria ni jukumu la mamlaka za Serikali za Mitaa, lakini kwa kuzingatia uhumihi wa kuboresha utoaji na ufikishaji wa huduma za mawasiliano kwa jamii, TCRA ilisimamia utekelezaji wa mpango huu katika awamu ya majaribio, alisema. Alisema utekelezaji wa awali ulifanyika katika baadhi ya kata za majiji zikiwamo kata nane za Jiji la Arusha, nane za Jiji la Dodoma na 45 kwa Jiji la Dar es Salaam, ambalo umefanyika kwa awamu tatu; ya kwanza zilikuwa kata 32, awamu ya pili 13 na awamu ya tatu utekelezaji wake unakamilishwa hivi karibuni.Akizungumzia mfumo huo wa e-PRS, Francis alisema utatumia simu za mkononi kukusanya taarifa na kuwezesha kuzituma kwenye mfumo wa anwani wa NAPS, hivyo kuunganishwa kwa mifumo hiyo miwili kutaongeza ufanisi mkubwa katika kazi hiyo. Akifungua mkutano huo, Mkuu wa Mkoa wa Dar es Salaam, Paul Makonda aliwataka wananchi kutoa ushirikiano kwa wanaokusanya taarifa, kwani mfumo huo utasaidia kuimarisha ulinzi na usalama wa mkoa huo.  <topic>: kitaifa 